ประกันบำนาญ ยูนิตลิงค์แรง
ไตรมาส 2 โตเกิน 100% คนไทยแห่วางแผนรับชีวิตหลังเกษียณ
5 ก.ย. 2559

ไตรมาส 2 โตเกิน 100% คนไทยแห่วางแผนรับชีวิตหลังเกษียณ
คปภ.ไตรมาส 2 เบี้ยประกันบำนาญ ยูนิตลิงค์ โตเกิน 100%
แหล่งข่าวจากคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในปี 2559 ทาง คปภ.ได้ออกผลิตภัณฑ์ประกันชีวิตแบบบำนาญ ผลิตภัณฑ์ประกันชีวิตแบบยูนิตลิงค์ รวมถึงผลิตภัณฑ์ประกันชีวิตแบบยูนิเวอร์แซลไลฟ์ ต่อสาธารณชนเป็นครั้งแรก เพื่อให้ประชาชนและภาคธุรกิจได้เห็นทิศทางตลาดของแบบประกันดังกล่าว ซึ่งถือว่าเป็นผลิตภัณฑ์ใหม่ที่เกิดขึ้น และรองรับสังคมสูงอายุ รวมทั้งรองรับยุคอัตราดอกเบี้ยเงินฝากต่ำ ที่คาดว่าจะได้รับความนิยมเพิ่มขึ้นในอนาคต
ทั้งนี้ ไตรมาส 2 ปี 2559 ผลิตภัณฑ์ประกันชีวิตแบบบำนาญมีเบี้ยรับรวม 2,244 ล้านบาท เพิ่มขึ้น 116.89% จากไตรมาสแรกที่มีเบี้ยรวม 1,034 ล้านบาท
ขณะที่ผลิตภัณฑ์ประกันชีวิตแบบยูนิตลิงค์ หรือประกันชีวิตควบการลงทุนที่ไม่ค้ำประกันผลตอบแทนขั้นต่ำ 2,873 ล้านบาท เพิ่มขึ้น 185% จากไตรมาสแรกของปีซึ่งอยู่ที่ 1,172 ล้านบาท
สำหรับผลิตภัณฑ์ประกันชีวิตแบบยูนิเวอร์แซลไลฟ์ ซึ่งเป็นประกันชีวิตควบการลงทุนที่มีการค้ำประกันผลตอบแทนขั้นต่ำมีจำนวน 806 ล้านบาท ลดลง 34.11% เมื่อเทียบกับไตรมาสแรกของปีนี้ซึ่งอยู่ที่ 1,223 ล้านบาท
อย่างไรก็ตาม ปัจจุบันแบบประกันทั้ง 3 ประเภทข้างต้น ถือว่ายังต่ำเมื่อเทียบกับประกันชีวิตประเภทอื่นที่มีมานาน ซึ่งประกอบด้วย เบี้ยประกันประเภทสามัญ อุตสาหกรรม กลุ่ม ซึ่งรวมกันมีทั้งหมด 2.26 แสนล้านบาท และสัญญาเพิ่มเติมที่มีรวมกัน 3.82 หมื่นล้านบาท
นายสมโพชน์ เกียรติไกรวัล รองประธานเจ้าหน้าที่บริหาร บริษัท โตเกียวมารีนประกันชีวิต (ประเทศไทย) เปิดเผยว่า ในฐานะที่บริษัททำตลาดประกันบำนาญเป็นหลัก พบว่ากำลังได้รับความนิยมมากขึ้นอย่างรวดเร็ว เพราะทั้งภาครัฐและเอกชนมีการนำเสนอข้อมูลที่เกี่ยวข้อง เพื่อให้มีการเตรียมตัวรับมือกับสังคมผู้สูงอายุ ทั้งค่าใช้จ่ายในการใช้ชีวิตประจำวัน ค่ารักษาพยาบาลที่เพิ่มขึ้น ซึ่งปัจจุบันยังมีเงินออมไม่เพียงพอโดยงวด 8 เดือนแรก มียอดขายปีแรกจากลูกค้าใหม่ผ่านตัวแทนเข้ามากว่า 500 ล้านบาท เพิ่มขึ้นกว่า 40%
ขณะที่บริษัท เอไอเอ ประเทศไทย ซึ่งเป็นผู้นำด้านการขายประกันชีวิตแบบยูนิตลิงค์ ยังคงเดินหน้าขยายตลาดอย่างจริงจังและต่อเนื่อง ด้วยการจัดสัมมนาให้ความรู้ด้านการวางแผนทางการเงินแก่ประชาชนกลุ่มเป้าหมาย นำเสนอประโยชน์ของยูนิตลิงค์ที่สามารถตอบโจทย์ชีวิตตอนที่เกษียณให้มีความสุข ไม่ต้องเป็นกังวลกับค่าใช้จ่ายในชีวิตประจำวัน และค่ารักษาพยาบาล